Hond het huis nodig ná plaasmoord | Maroela Media
Moshje. Foto: DBV.
Die hond van Arine Prins en Peet van Es, die egpaar wat vroeër vandeesmaand wreed op hul plaas in Mpumalanga aangeval is, het nou 'n nuwe huis nodig. Peet (54) is in die aanval vermoor.
Maroela Media het vroeër berig Peet, sy vrou, Arine, en 'n vriend is op die plaas Moseley naby Barberton deur vyf gewapende mans oorval. Prins het gesê sy en die vriend was onder in die huis en Peet het op die boonste vloer gelê en geslaap.
Volgens Prins is haar man erg gemartel. Prins het gesê die twee aanvallers wat onder in die huis was, het haar ook gemartel. "Hulle het my met 'n plastieksak probeer verwurg en my aanhoudend geslaan. Hulle het my ook probeer verkrag. Hulle het álles gesteel – skootrekenaars, tabletrekenaars, selfone en juwele wat ek by my ouers gekry het."
Arine en hul kinders verhuis nou terug na Nederland en 'n verteenwoordiger van die Dierebeskermingsvereniging (DBV) in Nelspruit het hul bulterriër Moshje Woensdag gaan haal nadat die DBV deur 'n goeie vriend van die gesin gekontak is.
Die gesin se ander hondjies is klein en kom nie goed met Moshje oor die weg nie. Derhalwe het die gesin besluit om die hond agter te laat.
"Hy was 'n bietjie senuagtig toe hy hier aankom, maar dis te verstane," het 'n woordvoerder van die DBV gesê. "Hy kom goed oor die weg met groot honde en katte maar nie met klein hondjies nie. Hy is nie bang vir water nie, maar kan nie swem nie."
Volgens die woordvoerder van die DBV is daar reeds 'n paar aansoeke om Moshje aan te neem.
"Hy is regtig oulik, goedopgelei, speel lekker met 'n bal en is heeltyd opgewonde," het sy gesê. "Dit was nie 'n maklike besluit vir die gesin nie en ons vra dat julle dit asseblief sal respekteer."
Besoek die DBV in Nelspruit se webwerf hier.
Het die dier al 'n huis indien kan julle my email
Ai dis so hartseer wat met hierdie arme mense gebeur het. Hoop hierdie pragtige dier kry gou n goeie huis met baie liefde.